Onsdag aften var der planlagt en fredelig demonstration i Hjørring. Det skyldtes, at byrådet har planer om at spare på det socialpsykiatriske område, og det kan medføre at nogle af byens væresteder må dreje nøglen om. Byrådet skulle samles og have førstebehandling i sagen, og derfor var politikerne til stede foran rådhuset i Hjørring. Væresteder er som en familie Det medførte, at blandt andet borgmester Søren Smalbro (V) og viceborgmester Per Møller (C) gik i dialog med demonstranterne. - Vi håber ikke, at der kommer så store besparelser, så der er væresteder, som er i fare for at lukke, siger Heidi Vinther Mortensen, der er medarrangør af demonstrationen. Heidi Vinther Mortensen er repræsentant for Den Blå Sociale Café, og ifølge hende er brugerne af værestederne meget afhængige af, at de har et sted at komme. - Det er en stor familie deroppe. Man holder jul sammen, man holder sin fødselsdag der. Det (en lukning, red.) vil betyde, at nogle vil gå fuldstændig i hundene. Der vil komme mange flere, som har brug for bostøtte, og der vil være mange flere, som har brug for hjælp fra kommunen. Så har de bare ikke et sted at samles, siger hun. Det er endnu uvist, hvornår byrådet træffer en endelig afgørelse i sagen. Se billederne herunder af demonstrationen:

Referat:
Omkring 100 hjørringgensere deltog i demonstrationen imod byrådets planer om at spare på det socialpsykiatriske område.